Sólbjørg Jakobsen (LA), 2023-04-18:
Tak for ordet.
Folk i salen er yderst forvirrede, fordi jeg benytter mig af muligheden for selv at bestemme, om jeg vil på i starten, i midten eller i slutningen.
Jeg sagde, at jeg nøjes med to gange, og i min nye tid har jeg det fint med at have lidt rutine og vide, at jeg er på efter Danmarksdemokraterne.
Det håber jeg at man kan leve med.
Vi har brug for reformer i Danmark for at skabe mere velstand.
Der er måske forskellige måder, man har lyst til at gøre det på.
Man kan kalde det her det værste forslag, Folketingssalen har set, fordi det ikke er ens eget, eller man kan prøve at se det fra hinandens perspektiver.
Jeg plejer at foretrække det sidste, men sådan er vi forskellige.
Desværre har vi endnu ikke set meget til reformer fra regeringens side – vi kan håbe, det kommer – andet end at afskaffe store bededag, selvfølgelig.
Det har man klaret.
Bevares, man vil også afskaffe seniorpensionen – det står i min tale, men det blev jeg usikker på i dag – og så vil man skære 3 mia. kr. på jobcentrene.
Det glæder jeg mig også til at se noget konkret på, og jeg håber, vi snart kommer i gang, for vi er alle sammen enige om, at der mangler reformer for at sikre det danske samfunds fremtid.
Liberal Alliance er et reformparti.
Vi ved, at velstanden ikke skabes af politikerne, men derimod af de danskere, der går på arbejde, investerer og/eller starter egen virksomhed.
Reformerne laver vi ikke for at redde velfærdsstaten, men fordi vi mener, at der er noget vigtigere på spil.
Vi tager nemlig penge direkte op af lommerne på vores børn og børnebørn, når vi nægter at reformere Danmark, og går glip af velstand i fremtiden.
I vores optik skal vi starte en reformbølge ved at halvere dagpengeperioden fra 2 til 1 år.
Det vil øge arbejdsudbuddet med 22.300 personer og give staten et provenu efter tilbageløb og adfærd på 6,7 mia. kr., hvis vi bruger Finansministeriet selv til at lave beregninger på det, og tak til ministeren for at åbne op til det store hus for at få lavet nogle grundige beregninger.
Det vil give lønmodtagere en skattelettelse på 2.400 kr. årligt.
Pengene vil den enkelte borger kunne beholde selv og bruge på sin familie, og det gælder altså arbejdende folk, som kan risikere at blive ledige og så kommer tilbage på arbejdsmarkedet og er lønmodtagere.
Vi snakker om de samme mennesker her.
Som sagt foreslår vi ikke at afskaffe dagpengene.
Desværre har tal vist, at mange dagpengemodtagere pludselig kommer i beskæftigelse, når dagpengeperioden udløber og der derfor er udsigt til at stå uden dagpengeydelse.
En høj månedlig ydelse er således medvirkende til, at dagpengemodtagere ikke, i hvert fald ikke dem alle sammen, udviser et incitament til at gøre deres allerbedste for at komme i beskæftigelse.
Det er problematisk for de virksomheder, der i øjeblikket mangler arbejdskraft, men også for den enkelte.
Som nævnt foreslår vi at halvere dagpengeperioden.
Vi ønsker ikke at afskaffe dagpengene.
Det er en god løsning for vores arbejdsmarked, og det giver god fleksibilitet.
Forslaget betyder også, at dagpengemodtagere stadig vil have et helt år til at finde sig et nyt job.
1 år er altså lang tid og heldigvis også rigeligt til de fleste i dag.
Vi skal videre for vores børn og for vores børnebørns skyld.
Tak for ordet.